Anna Eriksson

Anna Sofia Eriksson (s. 22. huhtikuuta 1977 Rauman maalaiskunta) on suomalainen laulaja, taiteilija ja elokuvantekijä. Hänen tunnetuimpiin levytyksiinsä kuuluvat muun muassa popkappaleet ”Kun katsoit minuun”, ”Huojuva talo” ja ”Kaikista kasvoista”. Eriksson on myynti­tilastoissa yksi parhaiten menestyneistä suomalaisista artisteista. Anna Eriksson sävelsi, sanoitti ja tuotti itse viimeisimmän studioalbuminsa, vuoden 2012 albumin "Mana". Albumi sai Teosto-palkinnon.
Anna Eriksson toimii itsenäisenä elokuvantekijänä. Hän teki surrealistisen elo­kuvan "M", joka julkaistiin 2018 ja sai useita palkintoja. Vuonna 2020 Eriksson julkaisi taidekirjan ja piti ensimmäisen taidenäyttelyn. Hänen toinen taide-elokuvansa "W" julkaistiin vuonna 2022 ja trilogian päättävä elokuva "E" vuonna 2025.
Ura.
Ensimmäiset kolme albumia (1995–1999).
Anna Eriksson tuli tunnetuksi osallistuttuaan vuonna 1995 MTV3:lla esitettyyn "Kiitorata"-ohjelmaan. Esikois­albumi "Anna Eriksson" ilmestyi vuonna 1997. Levyä on myyty yli eli tupla­platinaa. Albumilta julkaistiin menestyssinglet "Juliet ja Joonatan" sekä "Kesä yhdessä". Esikois­levyn myötä Eriksson palkittiin vuoden nais­tulokkaan Emma-patsaalla.
Jouluksi 1998 Eriksson julkaisi joulu­levyn "Anna joulu", joka ei sijoittunut lainkaan albumi­listalle, mutta myi vähitellen kultaa. Seuraavana vuonna julkaistiin kolmas albumi "Odota mua", joka sisälsi hitiksi nousseen kappaleen ”Ilta yöhön kuljettaa”.
Kaksi menestyslevyä (2000–2004).
Vuonna 2000 Anna Eriksson osallistui euro­viisu­karsintoihin Petri Laaksosen säveltämällä kappaleella ”Oot voimani mun”. Hän sijoittui finaalissa toiseksi häviten voittajalle kolmella pisteellä. Kappale voitti kuitenkin myöhemmin ensimmäisenä suomalaisena kappaleena euro­viisu­fanien OGAE:n OGAE Second Chance Contest -varjo­kilpailun, jossa valitaan euro­viisuista karsiutuneista kappaleista paras.
Vuonna 2001 Erikssonin kappale ”Kun katsoit minuun” valittiin vuoden 2001 parhaaksi iskelmäksi Iskelmä-radion järjestämässä yleisö­äänestyksessä. Yli myyneen "Kun katsoit minuun" -albumin myötä Eriksson palkittiin jälleen Emma-palkinnolla, kun hänet valittiin vuoden nais­artistiksi.
Marras­kuussa 2003 julkaistu "Kaikista kasvoista" -albumi myi platinaa ja levyn nimi­kappaleesta tuli yksi Erikssonin tunnetuimmista kappaleista.
Sinusta sinuun ja Ihode (2005–2009).
Syksyllä 2005 Anna Eriksson piti 16 paikka­kunnan konsertti­kiertueen kymmen­vuotis­taiteilija­juhlan kunniaksi "Sinusta sinuun" -albumin ilmestyttyä. Albumia myytiin yli ja se sisälsi jälleen hiteiksi nousseita kappaleita, muun muassa ”Ei se mennyt niin” -kappaleen. "Sinusta sinuun" -albumin kappaleista suurin osa on Anna Erikssonin ja Sipe Santa­pukin tekemiä.
Syksyllä 2007 julkaistiin Erikssonin uran seitsemäs albumi, joka sai nimensä artistin koti­paikan mukaan, "Ihode".
Uusi tyyli: Garden of Love ja Mana (2010–2017).
Anna Erikssonin kahdeksas ja samalla ensimmäinen englannin­kielinen studio­albumi "Garden of Love" julkaistiin 25. helmi­kuuta 2010. Albumi oli tyyliltään täysin erilainen kuin artistin aiemmat julkaisut. Aiemmin pop-iskelmään luokiteltavaa musiikkia esittänyt artisti siirtyi uudella albumilla henkilö­kohtaisempaan ja dramaattisempaan ilmaisuun. Kaikki "Garden of Love" -albumin kappaleet ovat Erikssonin itsensä säveltämiä ja sanoittamia.
Vuonna 2012 Eriksson julkaisi viimeisimmän studio­albuminsa "Manan", jonka hän sävelsi, sanoitti ja tuotti itse. Vuonna 2013 Erikssonille myönnettiin Teosto-palkinto, jonka perusteluissa todettiin "Mana"-levyn olleen ”rohkea pesä­ero” Erikssonin aiempaan tuotantoon. "Mana" rikkoi vuonna 2012 kulta­levy­rajan myynnillään. Hän aloitti vuonna 2012 myös "Turun Sanomien" kolumnistina.
Erikssonin joulualbumi "Gloria" julkaistiin vuonna 2015.
Anna Erikssonilla ei ole toistaiseksi aikomusta julkaista uutta omaa musiikkia. Esiintymisiä laulajana hän on kuitenkin jatkanut.
Elokuvantekijä (2018–).
Syys­kuussa 2018 Anna Erikssonin ohjaama sekä tuottama kokeellinen elo­kuva "M" julkaistiin Rakkautta &amp; Anarkiaa -elo­kuva­festivaaleilla. Eriksson näyttelee elo­kuvassa pää­roolin ja on tehnyt siihen käsi­kirjoituksen, musiikin, ääni­suunnittelun sekä leikkauksen itse. "M" osallistui Venetsian elo­kuva­juhlilla kriitikkojen viikon kilpa­sarjaan. Aikaisemmin sarjaan oli valittu vain yksi suomalainen elo­kuva. "M" voitti vuonna 2019 järjestetyillä Prahan Independent Film Festivaleilla Grand Prix’n ja parhaan elo­kuvan palkinnot. Samana vuonna elokuva voitti Wienissä parhaan elokuvan ja parhaan kuvauksen palkinnot. "M" palkittiin myös parhaasta ohjauksesta Tarkovsky-palkinnolla The Blow-up Arthouse -filmi­festivaaleilla Chicagossa.
Loka­kuussa 2018 Eriksson julkaisi Stam1na-yhtyeen kanssa yhteis­työssä tehdyn kappaleen ”Gaian lapsi”.
Vuonna 2020 julkaistiin "M-taide­kirja". Syys­kuussa 2020 avautui Anna Erikssonin ensimmäinen taide­näyttely "M – The Rituals of a Lonely Bitch" Rauman Taide­museossa.
Maaliskuussa 2021 vahvistettiin, että Eriksson on saanut Suomen elokuvasäätiöltä tukea tulevaa tieteiselokuvaansa "W" varten. "W"-elokuva sai kansainvälisen ensi-iltansa Locarnon elokuvajuhlilla vuonna 2022. "Turun Sanomien" elokuvakriitikko Kari Salminen antoi "W"-elokuvalle viisi tähteä ja kutsui Erikssonia viimeiseksi avantgardistiksi. Anna Erikssonin kolmas elokuva "E" saa ensi-iltansa Suomessa syyskuussa 2025 Rakkautta ja anarkiaa elokuvafestivaaleilla.
Anna Erikssonille myönnettiin Espoo Ciné palkinto vuonna 2022.
Yksityiselämä.
Rauman maalaiskunnassa syntynyt Anna Eriksson varttui Pyhärannan Ihoden kylässä. Eriksson asui lapsena insinöörinä työskennelleen isänsä työn vuoksi myös Intiassa, Saudi-Arabiassa ja Tansaniassa. Eriksson harrastaa maalaamista.
Anna Eriksson avioitui 9. elo­kuuta 2008 valokuvaaja Matti Pyykön kanssa. Heille syntyi poika vuonna 2013 ja perhe asuu Uudessa­kaupungissa.